次韵胡德輝松軒時乞兵戍淮
作者：王之道
朝代：宋

paragraphs: 伐蛟生得鬚髯蒼，隠然爲屋分三梁。
廣寒恍若東西廂，清風入座衣披猖。
蕭蕭終日聲奏篁，一洗鄭衞無伊涼。
嗟予頑鈍鐵石腸，時危命蹇甘皇皇。
江城正苦夏烈日，淮甸已懼秋飛霜。
綠尊翠杓且徑醉，喜與夫子參翺翔。
平生邱壑老增劇，夢想朝露珠璣香。
何時元戎北渡森旗章，料敵制勝一一盡所長，鷄群野鶴看昂昂。